Diari Oficial de la Generalitat Valenciana


Sumari del DOGV 4496, del 09-05-2003 (2003/5203)

ORDE de 26 de març de 2003, de la Conselleria de Cultura i Educació i de la Conselleria d'Obres Públiques, Urbanisme i Transports, per la qual s'establix el procediment per a l'obtenció del certificat de capacitació professional per a l'exercici de l'activitat de transportista per carretera, pels titulats superiors en Gestió del Transport de la Formació Professional Específica.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2003/03/26/(2)/dof/vci/html**

### Dades del document

Número de DOGV
:   4496

Data del DOGV
:   09-05-2003

Secció del DOGV
:   I. DISPOSICIONS GENERALS

Número del document
:   2003/5203


Data del document
:   26-03-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * títol d'estudis
    * programa d'ensenyament
    * formació professional
    * qualificació professional
    * transport per carretera
    * transportista
    * legislació

ORDE de 26 de març de 2003, de la Conselleria de Cultura i Educació i de la Conselleria d'Obres Públiques, Urbanisme i Transports, per la qual s'establix el procediment per a l'obtenció del certificat de capacitació professional per a l'exercici de l'activitat de transportista per carretera, pels titulats superiors en Gestió del Transport de la Formació Professional Específica. [2003/X5203]
  
El Reglament de la Llei d'Ordenació dels Transports Terrestres, aprovat pel Reial Decret 1.211/1990, de 28 de setembre, establix, en l'article 34, que podran ser declarades exemptes de la realització de les proves per a l'obtenció del certificat de capacitació professional per a l'exercici de l'activitat de transportista per carretera, aquelles persones que es troben en possessió dels títols acadèmics o professionals que justifiquen la possessió d'uns coneixements suficients de les matèries incloses en el temari de les proves mencionades.
  
Per mitjà del Reial Decret 1.669/1994, de 22 de juliol, s'establix el currículum del cicle formatiu de grau superior de Gestió del Transport, que té com a objectiu bàsic la formació professional de personal tècnic en la gestió i comercialització del servici de transport de mercaderies i viatgers, i l'organització i la planificació de l'explotació de les operacions terrestres en l'àmbit nacional i internacional.
  
Entre la Direcció General de Transports per Carretera, del Ministeri de Foment, i la Direcció General d'Educació, Formació Professional i Innovació Educativa, del Ministeri d'Educació, Cultura i Esport, es va acordar incloure, de forma explícita, en la programació acadèmica del cicle formatiu que conduïx a l'obtenció del títol de Tècnic Superior en Gestió del Transport, tots els continguts formatius especificats en la Directiva 98/76/ CE, del Consell, d'1 d'octubre de 1998, relativa a l'accés a la professió de transportista de mercaderies i de transportista de viatgers per carretera, així com al reconeixement recíproc dels diplomes, els certificats i uns altres títols destinats a afavorir l'exercici de la llibertat d'establiment d'estos transportistes en el sector dels transports nacionals i internacionals, i s'inclouen, així mateix, els continguts especificats en l'Orde de 28 de maig de 1999, per la qual es desplega el capítol I del títol II del Reglament de la Llei d'Ordenació dels Transports Terrestres, en matèria d'expedició de certificats de capacitació professional.
  
En conseqüència, tenint en compte que l'objectiu prioritari dels ensenyaments de la Formació Professional Específica és la inserció laboral dels alumnes, hi escau facilitar la concessió dels certificats de capacitació professional per a l'activitat del transport amb l'obtenció del títol de Tècnic Superior de Gestió del Transport i fer així possible l'accés a la professió d'estos tècnics.
  
Per tot això, a fi d'unificar esforços en la consecució dels objectius establits en la legislació vigent, les conselleries de Cultura i Educació i d'Obres Públiques, Urbanisme i Transports, fent ús de les facultats que ens conferix l'article 35 de la Llei 5/1983, de 30 de desembre, de Govern Valencià,
  
ORDENEM
  
Primer
  
A fi que a l'alumnat que curse el cicle formatiu de la Formació Professional Específica que conduïx al títol de Tècnic Superior en Gestió del Transport se li puga expedir el certificat de capacitació professional per a l'exercici de l'activitat de transportista per carretera, els centres docents de la Comunitat Valenciana que estan autoritzats a impartir el dit cicle formatiu inclouran en la programació acadèmica els continguts especificats en l'annex I d'esta orde.
  
Segon
  
Els centres docents emetran un certificat, segons el model de l'annex II a esta orde, que acredite haver superat el mencionat cicle formatiu amb la programació específica indicada en l'annex I.
  
Tercer
  
La presentació del document referit en l'apartat anterior, davant de la Direcció General de Transports de la Generalitat Valenciana, permetrà tramitar l'expedició del certificat de capacitació professional per a l'exercici de l'activitat de transport per carretera.
  
DISPOSICIONS FINALS
  
Primera
  
S'autoritza els directors generals d'Ordenació, Innovació Educativa i Política Lingüística i de Transports perquè dicten, en l'àmbit de les seues respectives competències, les resolucions necessàries per al desplegament i l'execució de la present orde.
  
Segona
  
La present orde entrarà en vigor el dia següent de la seua publicació en el Diari Oficial de la Generalitat Valenciana.
  
València, 26 de març de 2003
  
El conseller de Cultura i Educació,
  
MANUEL TARANCÓN FANDOS
  
El conseller d'Obres Públiques, Urbanisme i Transports,
  
JOSÉ RAMÓN GARCÍA ANTÓN
  
ANNEX I
  
Continguts que s'han d'incloure en la programació acadèmica del cicle formatiu que conduïx a l'obtenció del títol de Tècnic Superior en Gestió del Transport per a adaptar-se al que establix la Directiva 98/76 CE, del Consell, d'1 d'octubre de 1998:
  
Mòdul professional: gestió administrativa del transport
  
Epígraf:
  
Legislació reguladora de l'activitat en el sector del transport en les seues distintes modalitats.
  
Afegir:
  
Imposts sobre els vehicles, els cànons i els peatges.
  
Epígraf:
  
Elements de dret mercantil.
  
Afegir:
  
L'activitat comercial: obligacions generals dels comerciants.
  
Afegir el nou epígraf següent:
  
L'empresa de transports:
  
Formes jurídiques de les empreses.
  
Obligacions fiscals.
  
Mitjans de finançament.
  
Mitjans de pagament.
  
Mòdul professional: planificació i gestió de l'explotació del transport terrestre
  
Epígraf:
  
Reglamentació del transport de mercaderies i viatgers.
  
Substituir tots els continguts que apareixen en este epígraf pels següents:
  
Normativa del transport de:
  
Viatgers.
  
Animals vius.
  
Mercaderies peribles.
  
Mercaderies perilloses i residus.
  
Normes especials de circulació.
  
ANNEX II
  
MODEL DE CERTIFICAT DEL CENTRE
  
senyor/senyora \_\_\_\_\_\_\_\_\_\_\_\_\_\_\_\_\_\_\_, secretari/secretària de l'IES \_\_\_\_\_\_\_\_\_\_\_\_\_\_\_\_\_ de \_\_\_\_\_\_\_\_\_\_\_\_\_\_\_\_\_\_.
  
CERTIFIQUE
  
1. Que l'alumne/l'alumna (nom i cognoms) \_\_\_\_\_\_\_\_\_\_\_\_\_\_\_, amb DNI núm. \_\_\_\_\_\_\_\_\_\_\_\_\_, domiciliat a \_\_\_\_\_\_\_\_\_\_\_, carrer /plaça \_\_\_\_\_\_\_\_\_, núm. \_\_, ha cursat i ha superat, en este centre \_\_\_\_\_\_\_\_\_\_\_\_\_\_\_, el cicle formatiu de grau superior de Gestió del Transport, regulat per Reial Decret 1.654/1994, de 22 de juliol (BOE núm. 233, de 29 de setembre), pel qual s'establix el títol de tècnic superior en Gestió del Transport i els corresponents ensenyaments mínims.
  
2. Que, en la programació acadèmica del cicle formatiu, es van incloure els continguts especificats en l'annex I a l'Orde de 26 de març de 2003, de les conselleries de Cultura i Educació i d'Obres Públiques, Urbanisme i Transports, per la qual s'establix el procediment per a l'obtenció del certificat de capacitació professional per a l'exercici de l'activitat de transportista per carretera, pels titulats superiors en Gestió del Transport de la Formació Professional Específica.
  
3. Que la presentació d'este certificat permet accedir, a este titulat, a l'obtenció del certificat de capacitació professional per a l'exercici de l'activitat de transportista per carretera, que haurà de sol·licitar a la Direcció General de Transports seguint el procediment establit.
  
I, perquè així conste, expedisc el present.
  
València, \_\_ d \_\_\_\_\_\_\_\_\_\_\_\_\_\_\_ de 200\_\_.
  
El/secretari/la secretària
  
Vist i plau


Còpia Permalink ELI